
			Pippen

			– Lukk øynene. Du står og ser ut av vinduet på barndomsrommet ditt, i et rekkehus på Manglerud i Oslo. Hva ser du?

			– Jeg ser en liten hekk foran den lille hageflekken vår og ut på en slette der masse unger spiller fotball. Blokker på andre siden, fire blå høyblokker bak der igjen. Det merkelige er at det aller første som kom opp da du spurte nå, var en liten fugl. Jeg forsøkte å redde fugler som enten hadde flydd på en av rutene eller var blitt skadet av en katt eller noe. Det var stadig sånne prosjekter. Og alle het Pippen, husker jeg. Pippen 1, Pippen 2 og så videre. Og de ble gravlagt én etter én. Men det var én av dem som jeg fikk trent opp igjen til å fly. Jeg husker at jeg engasjerte hele gata for å få tak i stankelbein, larver og alt mulig annet for å fôre den der lille fuglen. Jeg husker en annen fugl, en kråke, som jeg forsøkte å mate med noen brødbiter, den døde sikkert av forstoppelse. Men så var det den ene som overlevde. Den fløy inne i huset vårt lenge.

			– Inne??

			– Ja. Den bodde i en eske eller et slags fuglehus hos meg, men en dag hadde vinduet stått litt på gløtt på rommet, og den fløy ut. Jeg var supertrist og veldig lei meg, men samtidig glad for at den kunne fly igjen. Men så kom den tilbake i vinduskarmen min dagen etter, i hvert fall en tilsvarende fugl – det må ha vært den.

